แห่ชำระหนี้กยศ.ทะลุเป้า 1.6หมื่นล้านบาท
กยศ. มีเฮคนชำระหนี้เกินคาด  ครบกำหนดวันที่ 5 ก.ค. ได้รับเงินคืนกว่า 1.6หมื่นล้านบาท เท่ากับเป้าหมายที่ตั้งไว้ทั้งปี ซึ่งมากขึ้นกว่าปีก่อนกว่า 4,500 ล้านบาท
8 ก.ค. 2559

กยศ. มีเฮคนชำระหนี้เกินคาด  ครบกำหนดวันที่ 5 ก.ค. ได้รับเงินคืนกว่า 1.6หมื่นล้านบาท เท่ากับเป้าหมายที่ตั้งไว้ทั้งปี ซึ่งมากขึ้นกว่าปีก่อนกว่า 4,500 ล้านบาท 
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) ได้เปิดเผยผลการชำระหนี้กองทุน กยศ. และกองทุน กรอ. ณ วันที่ 5  ก.ค 2559 ซึ่งเป็นวันครบกำหนดชำระหนี้ที่ผ่านมาว่า ในขณะนี้มีผู้กู้ยืม กยศ. มาชำระหนี้แล้ว เป็นเงิน 16,124 ล้านบาท ซึ่งเพิ่มขึ้นมากกว่าปีที่ผ่านมา 39% และเท่ากับที่ตั้งเป้าหมายทั้งปี  หรือมากว่าปีก่อน 4,500 ล้านบาท ในขณะเดียวกันมีผู้กู้ยืม กรอ. มาชำระหนี้แล้วเป็นเงิน 388 ล้านบาท ซึ่งเพิ่มขึ้นจากเดิมคิดเป็น 27% 
ทั้งนี้ จากการที่กองทุน กยศ. และกองทุน กรอ. ได้มีผลการชำระเงินคืนมากขึ้น แสดงให้เห็นว่าผู้กู้ยืมได้ตระหนักถึงความรับผิดชอบต่อสังคม ซึ่งเป็นส่วนหนึ่งในการสร้างภาพลักษณ์ของประเทศไทยให้ดียิ่งขึ้น อีกทั้งเป็นผลดีต่อการดำเนินงานกองทุน โดยสามารถนำเงินดังกล่าวหมุนเวียนกลับไปสร้างโอกาสทางการศึกษาให้ผู้กู้ยืมรุ่นต่อไป 
น.ส.ฑิตติมากล่าวว่า กองทุนขอขอบคุณผู้กู้ยืมทุกท่านที่มาชำระเงินคืน เพื่อส่งต่อโอกาสที่เคยได้รับให้กับนักเรียน นักศึกษารุ่นน้อง รวมถึงขอขอบคุณสื่อมวลชน หน่วยงานองค์กรนายจ้างทั้งภาครัฐและเอกชน พ่อแม่ ผู้ปกครอง และสถานศึกษาที่ช่วยกันสร้างวินัยและความรับผิดชอบให้เกิดขึ้นในสังคมไทย
ทั้งนี้ ผู้กู้ยืมที่ไม่สามารถไปชำระหนี้ได้ทันวันที่ 5 ก.ค. ยังสามารถติดต่อขอชำระหนี้ได้หลังจากวันดังกล่าวได้ตลอดเวลา แต่จะต้องเสียเบี้ยปรับตามจำนวนวันที่ผิดนัด หากชำระหนี้ล่าช้าก็จะเสีย
เบี้ยปรับเพิ่มมากขึ้น หรือหากผู้กู้ยืมค้างชำระหนี้เกิน 4 ปี 5 งวด อาจถูกฟ้องร้องดำเนินคดีได้ ดังนั้น เพื่อเป็นผลดีกับ ตัวผู้กู้ยืมและผู้ค้ำประกัน จึงควรรีบชำระหนี้ที่ค้างให้มีสถานะเป็นปกติ หากผู้กู้ยืมจะชำระหนี้ปิดบัญชีภายใน 30 กันยายนนี้ กองทุนจะลดเบี้ยปรับให้ 100% โดยก่อนชำระหนี้ให้ติดต่อสอบถามที่โทร. 0 2016 4888